作者:無名氏
標題:擊梧桐
內容:雪葉紅凋，煙林翠減，獨有寒梅難並。瑞雪香肌，碎玉奇姿，迥得佳人風韻。清標暗折芳心，又是輕洩，江南春信。最好山前水畔，幽閒自有，橫斜疏影。盡日憑闌，尋思無語，可惜飄瓊飛粉。但悵望、王孫未賞，空使清香成陣。怎得移根帝苑，開時不許眾芳近。免教向、深巖暗谷，結成千萬恨。